Эш башкару өчен күрсәтмә

Бердәм республика тесты материалларының барлык бүлекләрендәге биремнәрне үтәү өчен, 2 сәгать 30 минут (150 минут) вакыт бирелә. Бу вакыт эчендә укучылар 2 бүлектән торган эшне башкарып чыгарга тиеш.

Беренче бүлек  20 биремне (1 - 20) үз эченә ала. Беренче бүлектәге биремнәр укылган текст нигезендә эшләнә.

1 – 20 нче биремнәрнең җавапларын эзлекле тәртиптә сүз ( сүзтезмә), саннар ярдәмендә языгыз.

Хаталы җавап язсагыз, аны сызыгыз да янына дөресен язып куегыз.

Икенче бүлек  шул ук текст нигезендә эшләнелә.

Икенче бүлектәге биремнәрне эшли башлаганчы, тәкъдим ителгән ике биремнең (21.1 яки 21.2) берсен генә сайлап алыгыз һәм дәлилле киңәйтелгән җавап языгыз.

Бу биремнәр кулланмада – махсус калдырылган буш юлларда, ә тест үтәү вакытында, җаваплар бланкында эшләнә.

Бердәм республика тесты материалларының барлык бүлекләрендәге биремнәрне үтәгәндә, орфографик сүзлектән файдаланырга рөхсәт ителә.

Биремнәрне үтәгәндә, карамаладан файдаланырга ярый. Шуны истә тотыгыз: карамаладагы язмаларыгыз эшне бәяләгәндә исәпкә алынмаячак.

Балларны бергә кушканнан соң, гомуми балл чыгарыла. Шуңа күрә мөмкин кадәр күбрәк биремнәргә дөрес җавап бирергә һәм күбрәк балл  җыярга тырышыгыз.

Уңышлар телибез!

2 нче вариант

	Текстны укыгыз һәм 1 – 20 биремнәрне үтәгез.


1 нче бүлек

Без – бер ана балалары.

      (1) Яктырганда, Босфорга килеп җиттек. (2) Бугаз эченә ничәнче керүем икән? (3) Диңгезләрне тоташтырып баручы су юлы һәр килүдә яңа йөз белән каршы ала (4) Күренешләрнең моңа кадәр кабатланганнары юк әле...

        (5) Биноклемне рубка өстенә куям. (6) Таш койманың эчке ягында төрек хатыны керләр элеп йөри. (7) Таш коймага аркаларын терәп, өч карт сөйләшеп утыра. (8) Нәрсә турында сөйләшәләр икән төрек картлары? (9) Бәлки, салымнарның һаман үсә торуы, базарда ит кыйммәтләнүе, түбә ябарга калай табып булмавы, әллә картлыкның  ашыгып килүе, гомернең узуы турындамы?

       (10) Койма янындагы куаклыктан ак кәҗә килеп чыкты. (11) Муенын сузып, картларга карап торды да үлән чемченергә кереште. (12) Балачакның кәҗә эзләп йөргән чаклары искә төште.

        (13) Мин төрекләрне аңларга тырышып карап барам. (14) Чит-ят ил, ә тормышы таныш. (15) Әнә балалар уйный. ( 16) Бер хатын кер элә. (17) Картлар койма буенда гәпләшеп утыра. (18) Көндәлек тормыш шундый гади мәшәкать-куанычлардан тора. (19) Һәркайда шулай. (20) Африка чүлләрендә яшәүче бушменнар, Һималай таулары артына яшеренгән һунза кабиләләре һәм Котып ярларында көн күрүче ненецлар – һәммәсенең яшел чирәмдә уйнаучы балалары, гәпләшеп гомер уздыручы картлары, кер юып, аш әзерләп, гаилә учагындагы җылылыкны саклап торучы хатыннары бар.(21) Барлык халыкларны берләштереп торучы мәңгелек, уртак теләк <…..> тынычлыкка омтылу. (22) Мөгаен, шушы теләк миңа төрекләрне аңларга ярдәм итә. (23) Яшел чирәмдә уйнаучы балаларның, кер элеп йөрүче хатынның, койма буендагы картларның кулларында мылтык юк, һәм алар миңа якын. (24) Без – бер ана балалары.
(М. Юныстан)

	1 – 20 нче биремнәрне  укылган текст нигезендә башкарыгыз. Җавапларны сүз (сүзтезмә) яки саннар белән языгыз


1. Кайсы мәгълүмат түбәндәге сорауга җавап була ала?

Барлык халыкларны нәрсә берләштерә?

1) Балачакның кәҗә эзләп йөргән чаклары.
2) Яшел чирәмдә уйнаучы балалар.

3) Базарда ит кыйммәтләнүе.
4) Уртак теләк – тынычлыкка омтылу.
Җавап:  ______________________________________________.

2. Метафора булган җөмләне табыгыз.
1) Биноклемне рубка өстенә куям.
2) Гәпләшеп гомер уздыручы картлары бар.

3) Тормыш көндәлек мәшәкатьләрдән тора.
4) Картлар койма буенда гәпләшеп утыра.
Җавап:  _______________________________________________.

3.  8 нче җөмләдәге әйтелеше язылышына туры килмәгән сүзне языгыз.

Җавап:  _______________________________________________.

4. 17 нче җөмләдәге әйтелеше язылышына туры килмәгән сүзне языгыз.

Җавап:  ________________________________________________.

5. 7 нче җөмләдән гәпләшеп сүзенә синоним булган берәмлекне табып языгыз.

Җавап:  ________________________________________________.

6. 10 нчы җөмләдән баш кисәкләрне табып языгыз.

Җавап:  ________________________________________________.

7. 7 – 9 нчы  җөмләләр арасыннан тиңдәш кисәкләр булган җөмләнең номерын языгыз.

           Җавап:  ________________________________________________.

8. 20 – 22 нче җөмләләр арасыннан гомумиләштерүче сүз белән килгән җөмләнең номерын языгыз.

Җавап:  ________________________________________________.

9. Аерымланган хәлгә бәйле куелган өтернең номерын языгыз.

Таш коймага аркаларын терәп, (1) өч карт сөйләшеп утыра. Чит-ят ил, (2) ә тормышы таныш.

Җавап:  ________________________________________________.

10. Ике җөмлә арасында   куелган өтернең номерын языгыз.

Мөгаен,(1) шушы теләк миңа төрекләрне аңларга ярдәм итә. (23) Яшел чирәмдә уйнаучы балаларның, (2) кер элеп йөрүче хатынның,(3) койма буендагы картларның кулларында мылтык юк, (4) һәм алар миңа якын. 

Җавап:  ________________________________________________.

11. 23  нче җөмләдә ничә гади җөмлә бар? Җавапны сан белән языгыз.

Җавап:  ________________________________________________.

12. 21 нче җөмләдә <....> тамгасы урынына кайсы тыныш билгесе куелырга тиеш? Җавапны сүз белән языгыз.

Җавап:  ________________________________________________.

13. 2 – 4 җөмләләр арасыннан инкяр җөмләнең номерын языгыз.

Җавап:  ________________________________________________.

14. Кереш сүзгә бәйле куелган тыныш билгесенең номерын языгыз.

         Бәлки,(1) салымнарның һаман үсә торуы, (2) базарда ит кыйммәтләнүе, (3) түбә ябарга калай табып   булмавы,  (4) әллә картлыкның  ашыгып килүе, (5) гомернең узуы турындамы?(6)
Җавап:  ________________________________________________.

15. 6 нчы җөмләдән тышкы сүзенә антоним булган берәмлекне табып языгыз.

Җавап:  ________________________________________________.

16. 13 нче җөмләдән исемне табып языгыз.

Җавап:  ________________________________________________.

17. Калын хәрефләр белән бирелгән фигыльнең төрен языгыз.

Мин төрекләрне аңларга тырышып карап барам.
Җавап:  ________________________________________________.

18. 14 нче җөмләдән парлы сүзне табып языгыз.

Җавап:  ________________________________________________.

19. 18 нче җөмләдән [ы]  авазы [о] лашып әйтелә тоган сүзне табып языгыз.

Җавап:  ________________________________________________.

20. 5 нче җөмләдән төшем килеше кушымчасы ярдәмендә бәйләнгән сүзтезмәне табып языгыз.

Җавап:  ________________________________________________.

2 нче бүлек

	Укылган текстны файдаланып, 21.1 яки  21.2 биремнәренең берсен генә сайлап алып үтәгез.


       21.1. Барлык халыкларны берләштереп торучы мәңгелек, уртак теләк <…..> тынычлыкка омтылу... Яшел чирәмдә уйнаучы балаларның, кер элеп йөрүче хатынның, койма буендагы картларның кулларында мылтык юк, һәм алар миңа якын. Без – бер ана балалары. Текста китерелгән бу сүзләрнең мәгънәсен аңлатып, сочинение языгыз.

Укылган тексттан фикерләрегезне раслый торган 2 дәлил китерегез.  Мисаллар биргәндә, кирәкле җөмләләрне языгыз яисә аларның номерларын күрсәтегез.


Сочинениенең күләме 100 сүздән  ким булмаска тиеш. Сочинениене пөхтә һәм аңлаешлы итеп языгыз. 

      21.2  Тынычлыкка омтылу сүзләрен ничек аңлыйсыз? Үзегез формалаштырган билгеләмәне дәлилләгез. Үзегез язган билгеләмәне тезис итеп алып, “Тынычлыкка омтылу” темасына сочинение языгыз. Тезисыгызны раслый торган 2 дәлил китерегез: дәлилнең берсен укылган тексттан алыгыз, икенчесен тормыш тәҗрибәгездән чыгып формалаштырыгыз.


Сочинениенең күләме 100 сүздән  ким булмаска тиеш. Сочинениене  пөхтә һәм аңлаешлы итеп языгыз.

